b'\n_START_ARTICLE_\nThermo Fisher Scientific Baltics\n_START_SECTION_\nIstorija\n_START_PARAGRAPH_\n\xe2\x80\x9eFermento\xe2\x80\x9c i\xc5\xa1takos siekia moderniosios biotechnologijos prad\xc5\xbeia Lietuvoje, kai 1975\xc2\xa0m. Vilniuje buvo \xc4\xafsteigtas S\xc4\x85junginis taikomosios enzimologijos mokslinio tyrimo institutas (dabar\xc2\xa0\xe2\x80\x93 Biotechnologijos institutas)._NEWLINE_1994 m. i\xc5\xa1 Instituto Molekulin\xc4\x97s biologijos centro \xc4\xafsteigta individuali molekulin\xc4\x97s biologijos instrument\xc5\xb3 \xc4\xafmon\xc4\x97. Ji 1995\xc2\xa0m. sausio 6 d. tapo akcine bendrove \xe2\x80\x9eFermentas\xe2\x80\x9c._NEWLINE_Nuo 2002 m. \xe2\x80\x9eFermentas\xe2\x80\x9c yra u\xc5\xbedaroji akcin\xc4\x97 bendrov\xc4\x97._NEWLINE_Bendrov\xc4\x97 produktus \xc4\xaf u\xc5\xbesien\xc4\xaf prad\xc4\x97jo tiekti dar 1983\xc2\xa0m., ta\xc4\x8diau iki pat 1991\xc2\xa0m. u\xc5\xbesienio kompanijos juos pirkdavo ir toliau platindavo jau su savo etiket\xc4\x97mis._NEWLINE_1991\xc2\xa0m. produktai prad\xc4\x97ti pardavin\xc4\x97ti tarptautin\xc4\x97je rinkoje su \xe2\x80\x9eFermento\xe2\x80\x9c prek\xc4\x97s \xc5\xbeenklu. Tais pa\xc4\x8diai metais prad\xc4\x97tas kurti ir pasaulinis produkt\xc5\xb3 platinimo tinklas (2006\xc2\xa0m. baigtas formuoti tinklas ap\xc4\x97m\xc4\x97 70 pasaulio \xc5\xa1ali\xc5\xb3)._NEWLINE_1993\xc2\xa0m. \xc4\xafsteigta bendra kompanija Vokietijoje, 1996\xc2\xa0m.\xc2\xa0\xe2\x80\x93 JAV ir Kanadoje._NEWLINE_Siekiant konsoliduoti tarptautin\xc4\xaf versl\xc4\x85, 2002\xc2\xa0m. Kanadoje \xc4\xafkurtas tarptautinis koncernas \xe2\x80\x9eFermentas International\xe2\x80\x9c ._NEWLINE_2009\xc2\xa0m. Kinijoje \xc4\xafkurta pavald\xc5\xbeioji \xc4\xafmon\xc4\x97 \xe2\x80\x9eFermentas China\xe2\x80\x9c, kuri yra atsakinga u\xc5\xbe produkt\xc5\xb3 platinim\xc4\x85 visoje Kinijoje ._NEWLINE_Nuo 2008\xc2\xa0m. bendrov\xc4\x97s generalinio direktoriaus pareigas eina Algimantas Markauskas, iki tol \xc4\xafmonei vadovavo prof. Viktoras Butkus._NEWLINE_2010 m. gegu\xc5\xbe\xc4\x97s 27 d. koncernas \xe2\x80\x9eFermentas International\xe2\x80\x9c ir JAV bendrov\xc4\x97 \xe2\x80\x9eThermo Fisher Scientific\xe2\x80\x9c pasira\xc5\xa1\xc4\x97 susitarim\xc4\x85 , pagal kur\xc4\xaf JAV kompanija \xc4\xafsigijo 100 proc. \xe2\x80\x9eFermentas International\xe2\x80\x9c akcij\xc5\xb3. 2010 m. liepos 16 d. \xe2\x80\x9eFermentas\xe2\x80\x9c tapo kompanijos \xe2\x80\x9eThermo Fisher Scientific\xe2\x80\x9c Analitini\xc5\xb3 technologij\xc5\xb3 padalinio dalimi .\n_START_SECTION_\nMokslini\xc5\xb3 tyrim\xc5\xb3 ir eksperimentin\xc4\x97s pl\xc4\x97tros centras\n_START_PARAGRAPH_\n2003\xc2\xa0m. bendrov\xc4\x97je buvo \xc4\xafsteigtas Mokslini\xc5\xb3 tyrim\xc5\xb3 centras. Nuo 2003\xc2\xa0m. bendrov\xc4\x97s mokslo direktoriaus pareigas eina prof. Arvydas Janulaitis._NEWLINE_2008\xc2\xa0m., prie jo prijungus eksperimentin\xc4\x97s pl\xc4\x97tros darbus vykdan\xc4\x8dius bendrov\xc4\x97s padalinius, \xc4\xafsteigtas Mokslini\xc5\xb3 tyrim\xc5\xb3 ir eksperimentin\xc4\x97s pl\xc4\x97tros centras (MTEPC)._NEWLINE_2009\xc2\xa0m. bendrov\xc4\x97 \xc4\xaf mokslinius tyrimus ir eksperimentin\xc4\x99 pl\xc4\x97tr\xc4\x85 investavo beveik 7 mln. lit\xc5\xb3, MTEPC dirbo apie 80 mokslinink\xc5\xb3 ir tyr\xc4\x97j\xc5\xb3._NEWLINE_MTEPC vykdo tikslinius fundamentinius ir taikomuosius mokslinius tyrimus bei eksperimentin\xc4\x99 pl\xc4\x97tr\xc4\x85. Apie 30 proc. vis\xc5\xb3 pasaulyje \xc5\xbeinom\xc5\xb3 restrikcijos endonukleazi\xc5\xb3 buvo atrasta ir i\xc5\xa1tirta b\xc5\xabtent \xe2\x80\x9eFermento\xe2\x80\x9c bei Biotechnologijos instituto laboratorijose ._NEWLINE_\xe2\x80\x9eFermento\xe2\x80\x9c mokslininkai pirmieji pasaulyje dirbtinai sukonstravo restrikcijos endonukleaz\xc4\x99, kuri kerpa tik vien\xc4\x85 DNR grandin\xc4\x99. Taip pat pirm\xc4\x85 kart\xc4\x85 pasaulyje buvo pakeistas restrikcijos endonukleaz\xc4\x97s specifi\xc5\xa1kumas, t. y. geb\xc4\x97jimas atpa\xc5\xbeinti tam tikr\xc4\x85, specifin\xc4\x99 sek\xc4\x85 .\n_START_SECTION_\nGamyba ir produktai\n_START_PARAGRAPH_\n\xe2\x80\x9eThermo Fisher Scientific\xe2\x80\x9c Lietuvos padalinys kuria, gamina ir pasaulio rinkose platina produktus gyvyb\xc4\x97s moksl\xc5\xb3 tyrimams ir diagnostikai. \xc5\xa0ie produktai yra pla\xc4\x8diai naudojami tiriant gen\xc5\xb3 sandar\xc4\x85, rai\xc5\xa1k\xc4\x85 ir \xc4\xafvairov\xc4\x99, kuriant naujus \xc4\xafgimt\xc5\xb3, paveldim\xc5\xb3 ir u\xc5\xbekre\xc4\x8diam\xc5\xb3j\xc5\xb3 lig\xc5\xb3 diagnostikos metodus._NEWLINE_99 proc. Vilniuje kuriamos produkcijos yra eksportuojama \xc4\xaf daugel\xc4\xaf pasaulio \xc5\xa1ali\xc5\xb3. Lietuvoje \xc5\xa1iuos produktus naudoja \xc5\xa1alies universitetai, mokslo institutai, medicinos ir diagnostikos \xc4\xafstaigos, veterinarijos, maisto, mi\xc5\xa1ko institut\xc5\xb3 tyrim\xc5\xb3 centrai ir biotechnologijos kompanijos._NEWLINE_2007\xc2\xa0m. \xc4\xafrengusi kontroliuojamos aplinkos gamybos patalpas, bendrov\xc4\x97 tapo pirmuoju pasaulyje molekulin\xc4\x97s biologijos produkt\xc5\xb3 k\xc5\xabr\xc4\x97ju ir gamintoju, kuris vis\xc4\x85 gamyb\xc4\x85 perk\xc4\x97l\xc4\x97 \xc4\xaf geros gamybos praktikos standartus atitinkan\xc4\x8dias patalpas .\n_START_SECTION_\nDarbuotojai\n_START_PARAGRAPH_\n\xe2\x80\x9eThermo Fisher Scientific\xe2\x80\x9c Lietuvos padalinyje dirba daugiau nei 730 auk\xc5\xa1tos kvalifikacijos specialist\xc5\xb3, tarp j\xc5\xb3\xc2\xa0\xe2\x80\x93 2 profesoriai ir 40 moksl\xc5\xb3 daktar\xc5\xb3. \xe2\x80\x9eThermo Fisher Scientific\xe2\x80\x9c visame pasaulyje dirba daugiau kaip 65 000 darbuotoj\xc5\xb3._NEWLINE_Bendrov\xc4\x97 bendradarbiauja su \xc5\xa1alies auk\xc5\xa1tojo mokslo \xc4\xafstaigomis, jos darbuotojai dalyvauja mokymo program\xc5\xb3 ruo\xc5\xa1ime, skaito paskaitas, vadovauja ir oponuoja student\xc5\xb3 baigiamiesiems darbams, disertacij\xc5\xb3 rengimui._NEWLINE_Bendrov\xc4\x97s laboratorijose sta\xc5\xbeuojasi ir baigiamuosius darbus rengia pagrindini\xc5\xb3 Lietuvos universitet\xc5\xb3 - Vilniaus universiteto, Vilniaus Gedimino technikos universiteto, Kauno technologijos universiteto, Vytauto Did\xc5\xbeiojo, Lietuvos sveikatos moksl\xc5\xb3 universiteto - studentai. Bendrov\xc4\x97 taip pat bendradarbiauja su Vilniaus kolegija, kuri rengia biotechnologijos specialistus su auk\xc5\xa1tuoju neuniversitetiniu i\xc5\xa1silavinimu.\n_START_SECTION_\nISO standartai\n_START_PARAGRAPH_\n1996\xc2\xa0m. \xe2\x80\x9eFermentas\xe2\x80\x9c vienas pirm\xc5\xb3j\xc5\xb3 i\xc5\xa1 molekulin\xc4\x97s biologijos produkt\xc5\xb3 gamintoj\xc5\xb3 pasaulyje \xc4\xafsidieg\xc4\x97 kokyb\xc4\x97s vadybos sistem\xc4\x85 pagal ISO 9002 standart\xc4\x85. \xe2\x80\x9eFermentas\xe2\x80\x9c tapo ir apskritai pirm\xc4\x85ja bendrove Lietuvoje, \xc4\xafsidiegusia \xc5\xa1i\xc4\x85 ISO sistem\xc4\x85._NEWLINE_2003\xc2\xa0m. bendrov\xc4\x97 \xc4\xafsidieg\xc4\x97 ISO 9001 kokyb\xc4\x97s vadybos ir ISO 14001 aplinkos apsaugos vadybos standartus .\n_START_SECTION_\n\xc4\xaevertinimai\n_START_PARAGRAPH_\n2010\xc2\xa0m. Nacionaliniuose atsakingo verslo apdovanojimuose bendrov\xc4\x97 pripa\xc5\xbeinta Met\xc5\xb3 aplinkosaugos \xc4\xafmone ._NEWLINE_2009\xc2\xa0m. LR \xc5\xabkio ministras, \xc4\xafvertindamas inovacij\xc5\xb3 diegim\xc4\x85, bendrovei \xc4\xafteik\xc4\x97 medal\xc4\xaf \xe2\x80\x9eU\xc5\xbe nuopelnus verslui\xe2\x80\x9c ._NEWLINE_2008\xc2\xa0m. pirm\xc4\x85 kart\xc4\x85 Lietuvoje organizuotuose Gerbiamiausios \xc4\xafmon\xc4\x97s rinkimuose bendrov\xc4\x97 buvo pripa\xc5\xbeinta socialiai atsakingiausia \xc5\xa1alies \xc4\xafmone. Jai taip pat \xc4\xafteiktas lyderyst\xc4\x97s apdovanojimas u\xc5\xbe bendrov\xc4\x97s vizij\xc4\x85, reputacij\xc4\x85, vadovavim\xc4\x85 ir strateginius sprendimus ._NEWLINE_2007\xc2\xa0m. pelnytas \xe2\x80\x9eLT tapatyb\xc4\x97s\xe2\x80\x9c apdovanojimas u\xc5\xbe Lietuvos \xc4\xafvaizd\xc5\xbeio gerinim\xc4\x85 pasaulyje verslo srityje (\xc4\xafteik\xc4\x97 LR Prezidentas Valdas Adamkus)._NEWLINE_2004\xc2\xa0m. \xc4\xafteiktas Met\xc5\xb3 \xc5\xbeini\xc5\xb3 ekonomikos \xc4\xafmon\xc4\x97s apdovanojimas u\xc5\xbe nuolatin\xc4\xaf \xc5\xbeini\xc5\xb3 k\xc5\xabrim\xc4\x85 ir sklaid\xc4\x85, rezultatyv\xc5\xb3 bendradarbiavim\xc4\x85 su mokslo \xc4\xafstaigomis bei aktyv\xc5\xb3 visuomenin\xc4\xaf darb\xc4\x85 skatinant \xc5\xbeini\xc5\xb3 ekonomikos pl\xc4\x97tr\xc4\x85 Lietuvoje ._NEWLINE_2001\xc2\xa0m. Lietuvos pramoninink\xc5\xb3 konfederacija bendrovei suteik\xc4\x97 \xe2\x80\x9eLietuvos geriausios met\xc5\xb3 eksportuotojos\xe2\x80\x9c apdovanojim\xc4\x85 .'